חוק מבקר המדינה (תיקון מס' 49), התשע"ז-2017
הצעת חוק פרטית, הכנסת ה-20
פורסם: ספר החוקים, חוברת 2628, עמ' 598, 2017-04-03T00:00:00+03:00
חוק מבקר המדינה (תיקון מס' 49), התשע"ז–2017 התקבל בכנסת ביום כ"ד באדר התשע"ז (22 במרץ 2017). החוק קובע כי במקרה בו עובד משרד מבקר המדינה התלונן על פגיעה בו על ידי הממונה עליו בשל חשיפת מעשי שחיתות, הפרה חמורה של חיקוק או פגיעה חמורה במינהל התקין במשרד המבקר, ימנה יושב ראש הכנסת, לאחר התייעצות עם נשיא בית המשפט העליון, שופט בדימוס של בית המשפט העליון או בית המשפט המחוזי לבירור התלונה. למי שמונה כאמור יהיו נתונות הסמכויות הנתונות לנציב תלונות הציבור לעניין בירור תלונות מסוג זה, והוא יהיה רשאי להסתייע לשם מילוי תפקידיו באנשים מתאימים שאינם עובדים, ממלאי תפקיד או נושאי משרה בגוף מבוקר או במשרד המבקר. שכרם של מברר התלונה והמסייעים לו ייקבע על ידי מנהל בתי המשפט וישולם מאוצר המדינה.